《仲春上丁知府金部躬率僚宷释奠于先圣既而升》
宋代·朱长文

天意绍斯文，成书在圣孙。
一篇穷妙理，万古诵微言。
美行敷华叶，精诚固本根。
并明参日月，幽赞极乾坤。
奥义谁鑽仰，真儒善讨论。
披云观泰华，行水自昆仑。
庠序非才处，诗书素志敦。
崇朝羞倚席，暇日废窥园。
辩惑开群听，潜心到大原。
意将追往哲，学岂为专门。
盛府连称治，耆英继典藩。
始终临讲席，前后枉高轩。
全帐罗金鼎，盈庭倒玉樽。
旌旗来有庆，衿佩寂无喧。
士识师资贵，民知道义尊。
僖公史官颂，邓校相君存。
芹藻欢欣意，陵阿长育恩。
中材多杞梓，宝器列瑶琨。
五纪登朝盛，群英著籍繁。
美哉文正学，遗泽洽元元。

作者简介：朱长文（1039—1098）北宋书学理论家；字伯原，号乐圃、潜溪隐夫，苏州吴县人（今属江苏苏州），未冠。